Ritratt: Thomas Park fuq Unsplash .td_uid_2_6051bc94db2c5_rand.td-a-rec-img{text-align:left}.td_uid_2_6051bc94db2c5_rand.td-a-rec-img img{margin:0 auto 0 0} F'dawn il-ġranet, numru ta' ġenituri użaw mezzi soċjali biex juru l-inkwiet tagħhom dwar l-għeluq tal-iskejjel. Dawn huma ġenituri ta' studenti b'diżabilità li jisħqu li t-tagħlim online ma jgħoddx għal uliedhom. Għaldaqstant, malli reġgħu għalqu l-iskejjel, l-edukazzjoni ta' wliedhom waqfet ħesrem. Dawn il-ġenituri jsostnu li l-ambjent ta' skola, bir-rutina u l-istruttura tagħha hi importanti għal uliedhom daqs jekk mhux iżjed mit-tagħlim akkademiku u bl-ebda mod ma tista' tiġi rreplikata d-dar. Filwaqt li jifhmu l-bżonn tal-għeluq tal-iskejjel fl-interess tas-saħħa pubblika u tal-istess uliedhom, iħossuhom minsijin u li s-sistema edukattiva għal darb'oħra reġgħet ħalliet lil uliedhom barra. Filwaqt li t-tagħlim online jista' jkun għodda utli għal ħafna studenti, dan mhuwiex soluzzjoni realistika għal dawk it-tfal li għandhom kundizzjonijiet bħall-awtiżmu, l-ADHD u diżabilitajiet intellettwali. Dawn it-tfal, bħal tfal oħra, għandhom dritt għall-edukazzjoni li tkun aċċessibbli għalihom. It-tagħlim online jħalli barra parti kbira mill-istudenti b'diżabilità, bir-riskju li kisbiet li ħadu xhur u ġieli anke snin biex jintlaħqu, jintilfu f'temp ta' ftit ġimgħat. Din ir-realtà għextha jien stess f'dawn l-aħħar xhur m'oħti li għandha d-Down Syndrome. Nista' nifhem sew it-tħassib ta' dawn il-ġenituri. Wara xhur sħaħ ta' ansjetà, fejn anke s-servizzi tat-terapija twaqqfu, issa dawn it-tfal reġgħu sabu ruħhom id-dar. U x'se jiġri jekk is-sitwazzjoni tippersisti u l-iskejjel ma jiftħux fit-12 ta' April? Lil dawn il-ġenituri naċċertahom li l-Kummissjoni la nsiet lilhom u wisq anqas lil uliedhom. Inħeġġiġhom biex isemmgħu leħinhom u jikkuntattjaw lill-Kummissjoni biex flimkien niġbdu ħabel wieħed fl-interess tal-persuni b'diżabilità. Minn naħa tiegħi, jiena immedjatament għamilt kuntatt mal-awtoritajiet konċernati biex niġbed l-attenzjoni fuq din il-kwistjoni u pproponejt li xi servizzi edukattivi għall-persuni b'diżabilità jkunu meqjusa bħala servizzi essenzjali. Issuġġerejt soluzzjoni sabiex jiġu mmitigati l-effetti li tista' tħalli din ir-realtà filwaqt li s-saħħa u s-sigurtà ta' dawn it-tfal tiġi mħarsa bl-aħjar mod possibbli. Fil-jiem li ġejjin, se nlaqqa' t-task force għall-COVID-19 tas-CRPD u nkompli nistabbilixxi djalogu mal-istakeholders u l-awtoritajiet tas-saħħa sabiex nara li s-sigurtà tal-persuni b'diżabilità u d-dritt tagħhom għal servizzi essenzjali jkunu mħarsa. Kull tifel u tifla għandhom dritt għall-edukazzjoni li tkun addattata għall-bżonnijiet tagħhom. It-tfal b'diżabilità m'għandhomx jitqiesu bħala l-ħrief tas-sagrifiċċju tas-sistema. Bħala regolatur nazzjonali għas-settur tad-diżabilità f'Malta u Għawdex, il-Kummissjoni għad-Drittijiet tal-Persuni b'Diżabilità tħeġġeġ lill-awtoritajiet biex dejjem jieħdu inkunsiderazzjoni l-bżonnijiet diversi tal-individwi kollha fis-soċjetà tagħna. .td_uid_3_6051bc94db4af_rand.td-a-rec-img{text-align:left}.td_uid_3_6051bc94db4af_rand.td-a-rec-img img{margin:0 auto 0 0}